SHBA: Protesta kundër kandidatëve republikanë për president
Protestuesit e lëvizjes ‘Pushtimi i Zgjedhjeve Paraprake’ thonë se nuk synojnë të ndërpresin zgjedhjet paraprake në Iowa.
Ndërsa kandidatët republikanë për president shkojnë në gjithë shtetin e Iowa-s para zgjedhjeve të nesërme paraprake, ata priten nga përkrahës dhe demonstrues në takimet e tyre të fushatës. Në këto takime policia arrestoi dhjetra veta gjatë të ashtuquajturave protesta ‘Pushtimi i Zgjedhjeve Paraprake’ në javën para zgjedhjeve të para paraprake në kuadër të procesit për zgjedhjet presidenciale, që do të përfundojnë të martën e parë të nëntorit. Studentja e shkencave politike, Jessica Reznicek e konsideron veten aktiviste karriere. Përkushtimi i saj ishte i hapur përpara selisë së fushatës së kandidates republikane Michelle Bachmann në një lagje periferike të qytetit Dë Moin. Protestuesit e lëvizjes ‘Pushtimi i Zgjedhjeve Paraprake’ shkuan me autobuz në zyrën e zonjës Bachmann për të protestuar kundër ndikimit të korporatave në fushatat elektorale. Kur protestuesit nuk përfillën paralajmërimet për të mos e kaluar kufirin e caktuar, policia ndërhyri dhe arrestoi 10 prej tyre. Jessica Reznicek nuk pati mundësi të shprehte shqetësimet para ligjvënëses Bachmann pasi ajo qëndroi në selinë e fushatës së saj. Kjo ishte protesta më e fundit në një seri protestash të lëvizjes ‘Pushtimi i Zgjedhjeve Paraprake’, e cila përfundoi si shumë të tjera: protestuesit shkuan në zyrat e kandidatit vetëm për t’u larguar nga policia. Dutch Ruisch thotë se një prej taktikave të lëvizjes ‘Pushtimi i Zgjedhjeve Paraprake’ gjatë këtij procesi në shtetin Iowa është që shtimi i pranisë së medias të përdoret për të tërhequr politikanët në debat rreth çështjeve që shqetësojnë protestuesit. Megjithë arrestimet gjatë fushatave të këtyre kandidatëve, protestuesit e lëvizjes ‘Pushtimi i Zgjedhjeve Paraprake’ thonë se nuk synojnë t’i ndërpresin zgjedhjet paraprake në Iowa. Dutch Ruish thotë se protestuesit nuk janë të zemëruar vetëm me kandidatët republikanë, por ata kanë demonstruar edhe para zyrave të ligjvënësve demokratë në Iowa. Dutch Ruisch thotë se mbi 1,000 vetë kanë marrë pjesë në protesta të tilla gjatë ditëve të fundit. Ai parashikon më shumë protesta në Dë Moin para se votuesit republikanë të mblidhen nesër për të zgjedhur kandidatin e tyre të preferuar.